د غوربند سیند

غوربند سیند د افغانستان په شمال کي یو سیند دی چي په پروان ولایت کي پروت دی. دا سیند د پنجشیر سیند یوه برخه ده، او ورپسې د اباسین او کابل سیند فرعي برخه ګڼل کېږي. 

د غوربند سیند په بشپړه توګه په پروان ولایت کي تیریږي، چي د غوربند ولسوالۍ نوم هم ترې اخیستل سوی دی. یاد سیند د ختیځي شیبر درې (کوم چي د پروان او بامیان ولایتونه، یا د غوربند او کندز سیند اوبه سره نښلوي) څخه سرچینه اخلي او ختیځ لوري ته وربهیږي. غوربند سیند له جغرافیایي اړخه د هندوکش د سوېل او د هندوکش د مرکزي سلسلې په اوږدو کي واقع سوی دی، چي شمال ته یې د هندوکش او سویل ته یې د کوه بابا د غرونو لړۍ د یوې اوږدې درې په ډول پرته ده. تر درې وروسته دا سیند د چاریکارو ختیځ ته په 10 کیلومتره فاصله کي بهیږي.